Leta 2009 je Iakovakis na zadnji priredbi Finala svetovne atletike v domačem Thessalonikiju osvojil bron. Naslednje leto, leta 2010, si je za cilj sezone postavil obrambo evropskega naslova na prihajajočem Evropskem prvenstvu v Barceloni, Španija. Že zgodaj v sezoni, marca, je nato utrpel manjšo poškodbo velike mečne mišice. Ko si je opomogel, je pričel s pripravami v Južni Afriki in na Cipru. V izjavah pred prvenstvom je kot svojega glavnega tekmeca izpostavil Valižana Davida Greena. Na prvenstvu se je najprej zanesljivo prebil skozi kvalifikacije, a je nato skoraj obstal že v polfinalu. S skromnim časom 50.33 si je kot peti v svoji polfinalni skupini namreč mesto v finalu zagotovil šele kot srečni poraženec. V finalu je nato tekel bolje, dosegel je čas 49.38, kar pa je bilo dovolj le za 5. mesto, čeprav je imel v zaključni ravnini dobro izhodišče celo za vsaj srebro. Zlato je pobral prav Valižan Greene, ki je suvereno slavil s časom 48.13.